Fyribyrging av strongd krevur, at bæði leiðsla og starvsfólk leggja orku og tíð í fyribyrgingina. Fyrsta stigið er opinleiki, bæði frá starvsfólki og leiðslu. Opinleiki krevur tíð og dirvi, men aloftast uppliva starvsfólk opinleika sum ein stóran lætta. Við opinleika verður sipað til samskifti og samstarv um ítøkilig viðurskifti í arbeiðinum, ið eru atvold til strongd. Atvoldirnar kunnu vera ymiskar, alt eftir hvørja vinnugrein talan er um, og hvat fyri arbeiðspláss og deild, starvsfólkini starvast á. Av tí sama kunnu loysnirnar eisini vera ymiskar. Við at eyðmerkja og meta um, hvørji viðurskiftir ella umstøður í arbeiðinum kunnu verða við til at gera starvsfólk strongd, ber til at fyribyrgja strongd. Hetta kann gerast við at: Eyðmerkja hvørjir vandarnir eru umframt hvørji starvsfólk kunnu vera í serligum vanda. Leiðsla og starvsfólk kunnu samstarva um hetta. Ger teg kunnugan við, hvørji vandatekinini um strongd eru. Meta um og raðfesta vandarnar, soleiðis at størsti vandin verður handfarin fyrst. Leggja eina ætlan um fyribyrgjandi tiltøk. Um ikki ber til at sleppa undan vandum, eigur ein arbeiðsætlan at verða gjørd, fyri hvussu vandin kann avmarkast. Seta ætlanina í verk. Kunnger nágreiniliga, hvat ið verður sett í verk, hvat tilfar krevst, hvør skal verða heftur at ætlanini, umframt hvør tíðarkarmurin er. Hava eftirlit við og endurskoða ætlanina støðugt. Ver til reiðar at fremja broytingar, um neyðugt. Nokk av starvsfólkum eru at loysa arbeiðsuppgávurnar. Amboð, tól og tøkni virka. Kunnleiki og royndir við arbeiðsuppgávunum eru nøktandi. Leiðslan stuðlar starvsfólkunum og gevur teimum afturboðanir. Starvsfelagar stuðla hvørjum øðrum, tá ið arbeiðsuppgávurnar verða ov torførar ella viðskiftafólk/borgarar eru krevjandi. Arbeiðsuppgávurnar eru greiðar. Hví er tað umráðandi at fyribyrgja strongd? Sálarligt arbeiðsumhvørvi hevur stóran týdning fyri bæði heilsu og vælveru hjá einstaka starvsfólkinum. Eru starvsfólkini væl fyri, trívast, mennast og hava tey tað gott likamliga og sálarliga, so kemur eisini meiri burturúr, tá ið tey eru til arbeiðis. Eru starvsfólkini harafturímóti strongd og gerast illa fyri ella sjúk orsakað av umstøðum ella viðurskiftum á arbeiðsplássinum, kann hetta hava við sær sjúkrafráveru í styttri ella longri tíð. Fyri arbeiðsplássið kann hetta innibera kostnaðarmiklar avleiðingar. Av tí at strongd í sjálvum sær ikki er ein sjúka, men er ein støða, sum kann elva til sjúku, er umráðandi at gera nakað við tey viðurskifti og arbeiðsumstøður, ið elva til strongd. Fyribyrging og handfaran av strongd kann verða við til at verja fyri, at starvsfólk ikki gerast sjúk av strongd og noyðast at verða burtur frá arbeiði. Við at skapa eitt gott arbeiðsumhvørvi kann arbeiðsplássið gera sítt til at avmarka ella fullkomiliga útiloka sjúkrafráveru orsakað av arbeiðstengdari strongd. Samtíðis er góð fyribyrging og handfaran av strongd við til at birta uppundir størri meðvirkni, áhuga, og arbeiðshug millum starvsfólk.